**ОТЧЕТ ЗА ДЕЙНОСТТА НА ОБЩЕСТВЕНИЯ СЪВЕТ КЪМ 18-то СРЕДНО УЧИЛИЩЕ „УИЛЯМ ГЛАДСТОН“ ЗА УЧЕБНАТА 2017/2018 ГОДИНА**

Настоящият отчет за дейността на Обществения съвет към 18-то Средно училище „Уилям Гладстон“ (18-то СУ) обхваща учебната 2017/2018 г. и се приема на основание чл. 17 от Правилника за създаването, устройството и дейността на Обществените съвети към детските градини и училищата.

През указания период Общественият съвет проведе 5 (пет) заседания. На първото си заседание Съветът констатира настъпване на обстоятелствата за предсрочно прекратяване на правомощията на двама от членовете му по чл. 15, ал. 1, т. 1 от Правилника за създаването, устройството и дейността на Обществените съвети към детските градини и училищата (*отписване или завършване на ученика, чиито родител е член на обществения съвет*) и съставът на съвета бе обновен със съответните резервни членове по поредността на заместване, съгласно заповед № 434/01.12.2016 г. на директора на 18-то СУ: г-жа Зарица Динкова и г-жа Юлия Станева-Тончева.

На първото заседание на Обществения съвет бе приет и годишният отчет за дейността на съвета през учебната 2016/2017 г. Впоследствие отчетът бе публикуван на интернет страницата на училището в рубриката „Обществен съвет“ и публично представен и обсъден с представители на родителската общност на 30 октомври 2017 г. Съветът обяви този ден за Ден на отворените врати и използва възможността за среща с родителите. Родителската общност постави за обсъждане множество въпроси както от обществен интерес (*като възможността Общественият съвет да инициира промени в политиката на образованието или в действащите нормативни актове, необходимостта от съществуването на обществените съвети като орган*), така и с конкретна насоченост (*като тежестта на ученическите раници*). В дискусията с представителите на родителската общност се включиха както членовете на Съвета, така и училищното ръководство.

Чрез провеждане на други четири заседания през учебната 2017/2018 г. Общественият съвет реализира следните дейности:

* даде положително становище по разпределението на бюджета на училището по дейности и размера на капиталовите разходи, както и по отчета на изпълнението му;
* съгласува предложението на директора за разпределение на средствата от установеното към края на предходната година превишение на постъпленията над плащанията по бюджета на училището;
* изрази положително становище и подкрепи училищния план-прием за учебната 2018/2019 г.;
* съгласува училищните учебни планове за I, II, III, V, VI, VII, VIII и IX класове;
* прие отчета за изпълнението на Стратегията за развитие на 18-то СУ „Уилям Гладстон“ за учебната 2016-2017 г.;
* съгласува избора на учебниците и учебните комплекти за III и VII класове, които се предоставят за безвъзмездно ползване от учениците за учебната 2018/2019 г.;
* определи представители на родителската общност, които да вземат участие като наблюдатели в държавните зрелостни изпити през учебната 2017/2018 г. за учениците от XII клас. За наблюдение на процеса бяха определени родители на ученици от Xв и Xа клас.

Извън нормативно определените си правомощия, през отчетния период Общественият съвет взе участие в мероприятия и инициативи, по покана на директора на училището, както следва:

1. участва в церемонията по откриване на новата учебна година 2017/2018 г.;
2. номинира свои представители за членове на Съвета за обществен мониторинг "Твоят час" (*проект за извънкласни дейности*): г-н Йордан Петров Йосифов и г-н Калин Апостолов;
3. през м. септември 2017 г. председателят на Съвета участва, съвместно с ръководството на училището, в конференция, организирана от Министерството на образованието и науката на тема: „Партньорство училище-родители. Добри практики и решения“. Председателят на съвета направи кратко изложение относно механизмите на сътрудничеството на Съвета към 18-то СУ с училищното ръководство, установените добри практики през първата година от конституирането на обществения съвет, диалога и доверието между училището и родителската общност в хода на реализираната от съвета дейност;
4. участие в откриването на Център по природо-математически науки „Акад. Георги Наджаков“ през м. април 2018 г.

По инициатива на Обществения съвет, подкрепена от ръководството на училището, в края на 2017 г. на вниманието на министъра на образованието и науката бяха изпратени мотивирани предложения за нормативни промени в Правилника за създаването, устройството и дейността на Обществените съвети към детските градини и училищата. В резултат на тази инициатива, със заповед на министъра на образованието и науката бе сформирана работна група за разработване проект на Правилник за изменение и допълнение на Правилника за създаването, устройството и дейността на обществените съвети към детските градини и училищата. В поименния състав на работната група бяха включени директорът на 18-то СУ и председателят на Обществения съвет към училището. На проведените заседания бяха възприети някои от предложенията на съвета относно бъдещи нормативни промени, като продължителността на мандата на член на съвета в случай на завършване или отписване на детето или ученика, чиито родител е съответния член на съвета, организацията по свикване на заседанията на съвета и публичното оповестяване на предстоящите заседания. Въпреки единодушно приетия от работната група проект на Правилник за изменение и допълнение на Правилника за създаването, устройството и дейността на Обществените съвети към детските градини и училищата във вариант за обществено обсъждане, към настоящия момент все още такова обсъждане не е проведено и Съветът няма информация относно решението на министъра на образованието по финализиране на инициативата за нормативни промени.